ഹൃദയപൂര്വം മമ്മൂട്ടിക്ക്... ജിക്സനും നിക്സനും കൊച്ചി: മാരകമായ ഹൃദ്രോഗം പ്രാണനുതന്നെ ഭീഷണിയായപ്പോള് രക്ഷകന്റെ റോളില് അവതരിച്ച്, തങ്ങളുടെ ജീവിതത്തിന്റെ തിരക്കഥതന്നെ മാറ്റിയെഴുതിയ, മലയാളത്തിന്റെ മഹാനടന് മമ്മൂട്ടിക്ക് പിറന്നാള് ആശംസകളുമായി കോതമംഗലത്തുനിന്നുള്ള ഇരട്ടസഹോദരങ്ങള്. ആദ്യം ജീവന് വീണ്ടെടുക്കാനും പിന്നെ ജീവിതം കരുപ്പിടിപ്പിക്കാനും കൈത്താങ്ങായിനിന്ന പ്രിയതാരത്തോടുള്ള കടപ്പാട് വിവരിക്കാന് ബയോ മെഡിക്കല് എന്ജിനീയര്മാരായ ജിക്സനും നിക്സനും വാക്കുകള് അപര്യാപ്തം. പിറന്നാള് മാത്രമല്ല, മമ്മൂക്കയുടെ ജീവിതത്തിലെ ഓരോ വിശേഷദിനവും തങ്ങള്ക്കും പ്രിയപ്പെട്ടതാണെന്ന് അദ്ദേഹത്തിന്റെ ഈ സപ്തതി ദിനത്തില് ഇരുപത്തിനാലുകാരായ സഹോദരങ്ങള് പറയുന്നു.ഒന്പതാം വയസില് ജിക്സനിലാണ് ആദ്യം ഹൃദ്രോഗം കണ്ടെത്തിയത്. വാല്വ് തകരാറും രക്തം ബ്ലോക്കാകുന്നതുമായിരുന്നു പ്രശ്നം. ഓപ്പറേഷന് മാത്രമാണ് പോംവഴിയെന്നു ഡോക്ടര്മാര് വിധിയെഴുതി. കൂലിപ്പണിക്കാരനായ പിതാവ് ജോണ്സണ് പണം കണ്ടെത്താന് അലയുന്നതിനിടെ, ഒരു ബസ് യ്ത്രയ്ക്കിടെയാണ് മമ്മൂട്ടി ഫാന്സ് അസോസിയേഷന് പ്രസിഡന്റ് റോബര്ട്ട് കുര്യാക്കോസിന്റെ ഫോണ് നമ്ബര് കിട്ടുന്നത്. റോബര്ട്ട് ഇക്കാര്യം ശ്രദ്ധയില്പ്പെടുത്തിയപ്പോള്തന്നെ ചികില്സയ്ക്കുള്ള ഏര്പ്പാടുകള് ചെയ്തുകൊള്ളാന് മമ്മൂട്ടിയുടെ നിര്ദേശം. മമ്മൂട്ടിയും നിംസ് ഹോസ്പിറ്റലും ചേര്ന്നുള്ള ഹാര്ട്ട് ടു ഹാര്ട്ട് എന്ന ജീവകാരുണ്യ പദ്ധതിക്കും അവിടെ ജീവന് വയ്ക്കുകയായിരുന്നു. നെയ്യാറ്റിന്കര നിംസില് ശസ്ത്രക്രിയയിലൂടെ ഹൃദയതാളം വീണ്ടെടുത്ത ജിക്സന് ജീവിതത്തിലേക്കു മടങ്ങിവരുമ്ബോഴാണ് നിക്സനെയും അതേ രോഗം അലട്ടുന്നത്. വീണ്ടും ഫാന്സ് അസോസിയേഷന് ജോണ്സണ്ന്റെ വിളി. കുട്ടികളില് ഹൃദ്രോഗം വര്ധിച്ചുവരുന്ന ഒട്ടേറെ കേസുകള് ഇതിനകം ശ്രദ്ധയില്പ്പെട്ടിരുന്ന മമ്മൂട്ടി സമാനമനസ്കരുമായി ചേര്ന്ന് കെയര് ആന്ഡ് ഷെയര് ഇന്റര്നാഷണല് ഫൗണ്ടേഷനു തുടക്കമിട്ടു. ഈ പദ്ധതിയുടെ ആദ്യകാല ഗുണഭോക്താവായത് നിക്സനും. പിന്നീട് ഇരുവര്ക്കും എന്ജിനീയറിംഗിന് സീറ്റ് തരപ്പെടുത്തുന്നതിലും മമ്മൂക്കയുടെ ഇടപെടലുണ്ടായിരുന്നു. മാരകരോഗം വില്ലനായെത്തിയ ഞങ്ങളുടെ ജീവിതത്തില് നായകനായി അവതരിക്കുകയായിരുന്നു മമ്മൂക്കയെന്നു ജിക്സനും നിക്സനും പറയുന്നു. എല്ലാവര്ക്കും മമ്മൂക്ക നടനവിസ്മയവും മെഗാസ്റ്റാറുമൊക്കെയാവാം. ഞങ്ങളുടെ ജീവിതത്തില് അതിനപ്പുറം അദ്ദേഹം ജീവകാരുണ്യത്തിന്റെ വേറിട്ട മുഖമാണ്ഇരുവരും നന്ദിയോടെ സ്മരിക്കുന്നു. മമ്മൂട്ടിയുടെ നേതൃത്വത്തിലുള്ള ജീവകാരുണ്യസംഘടനയായ കെയര് ആന്ഡ് ഷെയര് പദ്ധതിയിലൂടെ നൂറുകണക്കിന് കുട്ടികള്ക്ക് സൗജന്യമായി ഹൃദയ ശസ്ത്രക്രിയ നടത്തിയിട്ടുണ്ടെങ്കിലും പലതവണ നേരില് കണ്ടിട്ടുള്ള നിക്സനും ജിക്സനും മമ്മൂട്ടിക്ക് ഏറെ പരിചിതരാണ്. എന്ജിനീയറിംഗിന് ചേരുംമുമ്ബ്, മമ്മൂട്ടി ചിത്രമായ ഉട്ടോപ്യയിലെ രാജാവിന്റെ ഷൂട്ടിംഗ് ലൊക്കേഷനില് എത്തി രണ്ടുപേരും അനുഗ്രഹം തേടിയിരുന്നു. നിക്സന് എറണാകുളം മെഡിക്കല് ട്രസ്റ്റിലാണ് ജോലി. തിരുവനന്തപുരം നിംസില് ജോലി ചെയ്തുവരികയായിരുന്ന ജിക്സന് ഉപരിപഠനത്തിനായി അടുത്തമാസം വിദേശത്തേക്ക് പോകാനൊരുങ്ങുകയാണ്. ഭേദപ്പെട്ട ജീവിതസാഹചര്യത്തില് എത്തിനില്ക്കുമ്ബോള് ഇരുവര്ക്കും ഒരാഗ്രഹം ബാക്കിയാവുന്നു. മമ്മൂക്കയെ ഒരിക്കല്കൂടി നേരില് കാണണം, എന്ജിനീയറിംഗ് പാസായതിന്റെ സര്ട്ടിഫിക്കറ്റുകള് അദ്ദേഹത്തെ കാണിക്കണം.ഷാജിമോന് ജോസഫ്